Čínske ľudové politické poradné zhromaždenie

Čínske ľudové politické poradné zhromaždenie (, ; , CPPCC) je organizácia jednotného frontu čínskeho ľudu, politický poradný orgán v Čínskej ľudovej republike. Od svojho založenia mala signifikantné miesto v čínskom politickom aj sociálnom živote. Je dôležitou inštitúciou pre viacstrannú spoluprácu a politické konzultácie pod vedením Komunistickej strany Číny.

 Dejiny 
Po skončení druhej svetovej vojny vytvorili Komunistická strana Číny a Kuomintang Politické poradné zhromaždenie. Od 10. do 31. januára 1946 sa osem zástupcov Kuomintangu, sedem zástupcov Komunistickej strany Číny, deväť z Čínskej demokratickej ligy, päť z Čínskej strany mládeže a deväť ctihodných osobností stretlo v Čchung-čchingu na politickom konzultačnom stretnutí. Určili sa základné zásady mierového budovania štátu a navrhli sa pozmeňovacie návrhy k Ústave Čínskej republiky. V novembri toho istého roku Kuomintang oznámil zvolanie „Ústavného národného kongresu“, Komunistická strana Číny a Čínska demokratická liga Kuomintang odsúdila za porušenie rozhodnutia Politického poradného zhromaždenia, čo malo za následok jeho rozpustenie.

Po víťazstve nad Kuomintangom vyzvala Komunistická strana Číny všetky politické strany a spoločenské organizácie k spolupráci. Prihlásilo sa 23 organizácií, ktorých zástupcovia zostavili tzv. prípravný výbor Nového politického poradného zhromaždenia. Jeho úlohou bolo stanoviť podmienky pre zostavenie novej vlády a zastupiteľských orgánov štátnej moci a navrhnúť dokument, ktorý by v prechodnom období suploval ústavu.

Nové politické poradné zhromaždenie naviazalo na činnosť Politického poradného zhromaždenia z roku 1946.

Prípravný výbor Nového politického poradného zhromaždenia zmenil názov na Čínske ľudové politické poradné zhromaždenie (ČĽPPZ) a vypracoval dokument s názvom Spoločný program ČĽPPZ. Charakterizovala sa v ňom povaha nového štátu ako novodemokratický, založený na diktatúre ľudu. Formuloval práva a povinnosti občanov, deklaroval zrovnoprávnenie žien a rovnoprávne postavenie všetkých národností.

Komunistická strana Číny zvolala 21. až 30. septembra 1949 prvé plénum Čínskeho ľudového politického poradného zhromaždenia. Tohto pléna sa zúčastnilo 662 zástupcov zo 46 jednotiek. Čínska ľudová republika bola vyhlásená 21. septembra 1949 pri ustanovujúcej schôdzi ČĽPPZ a potom 1. októbra 1949 z Brány nebeského pokoja v Pekingu.

V septembri 1954 sa zvolení poslanci zišli v prvom zasadnutí Celočínskeho zhromaždenia ľudových zástupcov, aby prevzali úlohy, ktoré doteraz plnilo ČĽPPZ.

Počas obdobia kultúrnej revolúcie bola činnosť zhromaždenia ochromená. Až na konci roku 1971 sa začala postupne obnovovať.

 Funkcie 
Jedným z hlavných cieľov ČĽPPZ je zabezpečenie takzvaného "jednotného frontu", čo v praxi znamená organizácia a koordinovanie spolupráce množstva inštitúcií a jednotlivcov tak, aby ich konanie bolo v súlade s požiadavkami vedenia Komunistickej strany Číny. Okrem toho má na starosti podporu rozvoja socializmu a vzájomného dohľadu v čínskom politickom systéme. Podporuje propagáciu učenia marxizmu-leninizmu a myšlienok Mao Ce-tunga.

Plenárne zhromaždenie sa koná raz ročne, spoločne so zasadaním Celočínskeho zhromaždenia ľudových zástupcov, t.j. čínskeho parlamentu. Spoločné zasadanie týchto dvoch organizácií sa v čínštine označuje ako "dvojité zasadanie" (, ), na ktorom sa prijímajú najdôležitejšie zákony. 

 Zloženie ČĽPPZ 
ČĽPPZ má národný výbor a miestne výbory. Funkčné obdobie národného výboru je 5 rokov, má niekoľko predsedov, podpredsedov a generálnych tajomníkov. Na každé funkčné obdobie sa zriaďuje aj stály výbor, ktorý predsedá schôdzam. Stály výbor sa skladá z predsedu, podpredsedu, generálneho tajomníka a stáleho výboru národného výboru. Predseda stáleho výboru národného výboru dohliada na činnosť stáleho výboru. Boli zriadené ďalšie výbory, ktoré napomáhajú plynulej činnosti ČĽPPZ.

V provinciách, autonómnych oblastiach, mestách a obciach boli zriadené mieste výbory ČĽPPZ.

Súčasným predsedom Národného výboru ČĽPPZ je Wang Chu-ning.

 Referencie 

 Iné projekty 

Kategória:Politika v Číne